ആർ ഉണ്ണിയുടെ തിരക്കഥയിൽ രഞ്ജിത്ത് സംവിധാനം ചെയ്ത ലീല വെള്ളിയാഴ്ചയാണ് റിലീസ് ചെയ്തത് . അന്നു തന്നെ വിദേശരാജ്യങ്ങളിൽ ഓൺലൈൻ റിലീസും നടത്തിയിരുന്നു . സിനിമ നിറഞ്ഞ തിയറ്റുകളിൽ പ്രദർശനം തുടരുന്നതിനിടെയാണ് സിനിമയുടെ വ്യാജപതിപ്പ് ഇന്റർനെറ്റിൽ പ്രചരിക്കുന്നത് . വ്യാജപതിപ്പ് ഇന്റർനെറ്റിലൂടെ കണ്ടത് പതിനായിര കണക്കിന് ആളുകളാണ് . ഇതിന്റെ ലിങ്കും വ്യാപകമായി പ്രചരിക്കുന്നുണ്ട് . ഇതിനെതിരെയാണ് സൈബർ സെല്ലിന് സംവിധായകൻ രഞ്ജിത് പരാതി നൽകിയത് . കേന്ദ്രസർക്കാർ ഇടപെട്ട് ഇത്തരം വ്യാജപതിപ്പുകൾ പ്രചരിപ്പിക്കുന്ന ടൊറൊന്റ് പോലുളള സൈറ്റുകൾ നിരോധിക്കാൻ നടപടികൾ സ്വീകരിക്കണമെന്നും രഞ്ജിത്ത് ആവശ്യപ്പെട്ടു . രഞ്ജിത്തിന്റെ പരാതിയെത്തുടർന്ന് സൈബർ ഡോം നടപടി തുടങ്ങി . സിനിമ ആദ്യമായി അപ്ലോഡ് ചെയ്ത തമിഴ് ടോറൻസ് എന്ന സൈറ്റിൽ നിന്ന് സിനിമ കേരള പൊലീസിന്റെ സൈബർ ഡോം മാറ്റി . 12 സൈറ്റുകളിൽ ഇതിനകം സിനിമ അപ്ലോഡ് ചെയ്തിരുന്നു . സിനിമ അപ്ലോഡ് ചെയ്തവരെ കണ്ടെത്തിയതായും സൈബർ ഡോം അറിയിച്ചു .